新樂府 青石		激忠烈也
作者：白居易
朝代：唐

paragraphs: 青石出自藍田山，兼車運載來長安。
工人磨琢欲何用，石不能言我代言。
不願作人家墓前神道碣，墳土未乾名已滅。
不願作官家道旁德政碑，不鐫實錄鐫虛辭。
願爲顏氏段氏碑，雕鏤太尉與太師。
刻此兩片堅貞質，狀彼二人忠烈姿。
義心如石屹不轉，死節如石確不移。
如觀奮擊朱泚日，似見叱訶希烈時。
各於其上題名諡，一置高山一沈水。
陵谷雖遷碑獨存，骨化爲塵名不死。
長使不忠不烈臣，觀碑改節慕爲人。
慕爲人，勸事君。